بەگوێرەی راپۆرتی ئیلنا، سەعید مستەفانژاد، بەڕێوەبەری خانەی کرێکاری مەهاباد گوتوویەتی: خانەی کرێکار داخوازنامەیەکیان لەمەڕ ئیزنی بەڕێوەچوونی رێوڕەسمی رۆژی کرێکار، بۆ فرمانداریی مەهاباد ناردووە، بەڵام فرمانداری وڵامی داخوازیی کرێکاران و ئیزنی بەڕێوەچوونی رێوڕەسمی رۆژی کرێکاریان نەداوە.
ئیسماعیل حەقپەرەستی، بەڕێوەبەری خانەی کرێکاریی پارێزگای تاران، رایگەیاندووە: لە ئەگەری نەدانی ئیزنی رێپێوان بۆ رۆژی جیهانیی کرێکار، ئەو شک و گومانە دروست دەبێت کە وەزارەتی نێوخۆی وڵات، توانای دابین کردنی ئەمنیەتی رێپێوانی ئاشتیخوازانەیان نییە.
بە وتەی ناوبراو، زۆربەی لێپرسراوانی رێژیمی ئیسلامیی ئێران لەگەڵ پرسە کرێکارییەکان نامۆن و گرینگی نەدان بە توێژی زەحمەتکێشی کۆمەڵگا، دەرخەری نەبوونی توانایی بەرپرسانی رێژیم لە پێوەندی لەگەڵ هەلومەرج و کێشەی کرێکارانی وڵاتە.
خانەی کرێکاران ناوەندێکی کرێکاریی نزیک لە رێژیمە و چالاکانی سەربەخۆی کرێکاری وەکوو ئەندامانی سەندیکای ئوتووبووس رانی لەژێر چاوەدێریی هێزە ئەمنیەتییەکان و دەزگای قەزایی رێژیم دان.